
Τρίτη, 06 Οκτωβρίου2026

ΔΕΛΤΙΟ ΤΥΠΟΥ

Τραυματισμός εργαζομένου στην Θεσσαλονίκη - Εντοπισμός και κατάσχεση αλιευτικών εργαλείων στην Στυλίδα – Εντοπισμός και διάσωση 51 αλλοδαπών στους Καλούς Λιμένες – Συνέχεια ενημέρωσης σχετικά με τον εντοπισμό και διάσωση 84 (39 & 45) αλλοδαπών στην Αγία Γαλήνη


Τις πρωινές ώρες σήμερα, ενημερώθηκε η Λιμενική Αρχή της Θεσσαλονίκης, για περιστατικό τραυματισμού 54χρονου ημεδαπού εργαζομένου σε ιδιωτική εταιρεία, κατά τη διάρκεια εργασιών σε αποθήκη του λιμένα Θεσσαλονίκης εντός ενός εμπορευματοκιβωτίου. Συγκεκριμένα, κατά τη διαδικασία απασφάλισης από ιμάντες κιβωτίου, ένα κιβώτιο πήρε κλίση με αποτέλεσμα να πέσει πάνω στον 54χρονο και να τον τραυματίσει. Άμεσα στο σημείο έσπευσαν στελέχη Λ.Σ.–ΕΛ.ΑΚΤ. και του ΕΚΑΒ, ενώ στη συνέχεια μετέβησαν δύο ασθενοφόρα οχήματα του ΕΚΑΒ και κλιμάκιο της Π.Υ. το οποίο απεγκλώβισε τον τραυματία. Ο 54χρονος αφού έλαβε τις πρώτες βοήθειες, διεκομίσθη στο Γ.Ν.Θ. «Γ. ΓΕΝΝΗΜΑΤΑΣ», έχοντας τις αισθήσεις του. Προανάκριση διενεργείται από το Κεντρικό Λιμεναρχείο Θεσσαλονίκης.

*****

Τις πρωινές ώρες χθες, κατά τη διενέργεια ελέγχων από Περιπολικό σκάφος Λ.Σ.–ΕΛ.ΑΚΤ. (ΠΛΣ), εντοπίστηκαν και ανασύρθηκαν έξι (06) ιχθυοπαγίδες από τη θαλάσσια περιοχή «ΛΙΒΑΡΙ» του Μαλιακού κόλπου πλησίον της ακτής. Οι ιχθυοπαγίδες, ήταν άνευ σήμανσης και στοιχείων κατόχου, συνολικού μήκους πενήντα δύο μέτρων (52μ.), ενώ ήταν ποντισμένες σε απαγορευμένη για όλο το έτος περιοχή. Από το Λιμεναρχείο Στυλίδας κατασχέθηκαν τα αλιευτικά εργαλεία.
Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr

*****

Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 42 ν.μ. νότια των Καλών Λιμένων. Άμεσα στην περιοχή κατέπλευσε ναυαγοσωστικό σκάφος Λ.Σ.-ΕΛ.–ΑΚΤ. (Ν/Γ) το οποίο εντόπισε και περισυνέλεξε 51 αλλοδαπούς (38 άνδρες, 8 γυναίκες και 5 ανήλικοι) και στη συνέχεια τους μετέφερε στο λιμάνι των Καλών Λιμένων. Ακολούθως, μεταφέρθηκαν στο λιμάνι του Ηρακλείου συνοδεία στελεχών του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

*****

Συνέχεια ενημέρωσης:
Αναφορικά με τον εντοπισμό και τη διάσωση 39 αλλοδαπών στη θαλάσσια περιοχή 50 ν.μ. νότια της Αγίας Γαλήνης, τις βραδινές ώρες χθες, συνελήφθη ένας 15χρονος αλλοδαπός (υπήκοος Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς εκκίνησαν ξημερώματα της 04.10.2026 από την περιοχή Τομπρούκ της Λιβύης, καταβάλλοντας έκαστος χρηματικά ποσά μεταξύ 1.300 και 3.000 δολαρίων Αμερικής, για τη μεταφορά τους στην Ελλάδα. Προανάκριση διενεργείται από το Λιμεναρχείο Ρεθύμνου.
Επίσης:
Αναφορικά με τον εντοπισμό και τη διάσωση 45 αλλοδαπών στη θαλάσσια περιοχή 55 ν.μ. νότια της Αγίας Γαλήνης, τις βραδινές ώρες χθες, συνελήφθη ένας 14χρονος αλλοδαπός (υπήκοος Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους αλλοδαπούς επιβαίνοντες της λέμβου ως ο διακινητής τους. Σύμφωνα με τους αλλοδαπούς εκκίνησαν ξημερώματα της 04.10.2026 από την περιοχή Τομπρούκ της Λιβύης, καταβάλλοντας έκαστος χρηματικά ποσά μεταξύ 1.300 και 3.000 δολαρίων Αμερικής, για τη μεταφορά τους στην Ελλάδα. Προανάκριση διενεργείται από το Λιμεναρχείο Ρεθύμνου.

